
RAPORT
PËR PROJEKTLIGJIN “PËR RATIFIKIMIN E MARRËVESHJES NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE BANKËS NDËRKOMBËTARE PËR RINDËRTIM DHE ZHVILLIM, QË VEPRON SI ADMINISTRATOR I FONDEVE GRANT, TË SIGURUARA NGA AGJENCIA SUEDEZE PËR ZHVILLIMIN E BASHKËPUNIMIT NDËRKOMBËTAR (SIDA), NËN FONDIN SUEDEZ TË BESIMIT, PËR FONDIN E BESIMIT NR. TF 072239, PËR PROJEKTIN E SHËRBIMEVE MJEDISORE ME  SHQIPËRINË”

Komisioni për Veprimtaritë Prodhuese, Tregtinë dhe Mjedisin, në cilësinë e komisionit për dhënie mendimi, shqyrtoi projektligjin “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe Bankës Ndërkombëtare për Rindërtim dhe Zhvillim, që vepron si Administrator i Fondeve Grant, të siguruara nga Agjencia suedeze për Zhvillimin e Bashkëpunimit ndërkombëtar (SIDA), nën fondin suedez të besimit, për fondin e besimit nr. TF 072239, për projektin e shërbimeve mjedisore me  Shqipërinë”, në mbledhjen e datës 28 maj 2015. 

Të ftuar në komision për të prezantuar projektligjin dhe për të dhënë shpjegime për pyetjet e deputetëve ishin të pranishëm përfaqësues të Ministrisë së Financave dhe Ministrisë së Mjedisit.

Objektivi i këtij projektakti është të mbështesë praktikat e qëndrueshme të menaxhimit të tokës dhe të rrisë përfitimet monetare dhe jomonetare të komuniteteve, në zona të caktuara të zbatimit të projektit, që, kryesisht, shtrihen në zona malore rurale, të prekshme nga erozioni. 

Marrëveshja synon të kontribuojë në zhvillimin ekonomik dhe social në rajonet e përzgjedhura, që janë kryesisht zonat malore të Shqipërisë, ku shfaqet më i theksuar erozioni. Përmes zbatimit të këtij projektligji synohet të nxitet rritja e të ardhurave dhe e punësimit të popullsisë në zonat rurale të Shqipërisë, nëpërmjet veprimtarive ekonomike që garantojnë një shfrytëzim të qëndrueshëm të tokës.

Fushat kryesore që do të mbështeten nga kjo marrëveshje janë: 

· Forcimi i kapaciteteve institucionale për përmirësimin e shërbimeve mjedisore nga menaxhimi i integruar i peizazhit;
· Planifikimi dhe ofrimi i nëngranteve për përmirësimin e menaxhimit të tokës;
· Prezantimi i pagesave për shërbimet mjedisore, nëpërmjet përgatitjes së studimeve teknike për zhvillimin e projekteve të karbonit dhe zhvillimit të mekanizmave për pagimin e shërbimeve të ujëmbledhësit, për t’u siguruar se ata që përfitojnë nga shërbimet mjedisore i paguajnë prodhuesit e këtyre shërbimeve; zhvillimin e një modeli për lidhjen e praktikave të përdorimit të tokës me gjenerimin e shërbimeve të ekosistemit; 
· Mbështetje për zbatimin e projektit, duke përfshirë furnizimin me pajisje zyre, ndërtimin e kapaciteteve të stafit dhe zbatimin e garancive mjedisore. 


Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare.	

